ཚེ་མཆོག་གླིང་ངམ་མིང་ཆ་ཚང་ལ་ཚེ་མཆོག་གླིང་བཀྲ་ཤིས་བསམ་གཏན་གླིང་དུ་འབོད།ལྷ་སའི་གླིང་ཁག་བཞི་སྟེ།བསྟན་རྒྱས་གླིང་།ཚེ་སྨོན་གླིང།ཀུན་འདུས་གླིང་།གྲིབ་ཚེ་མཆོག་གླིང་བཅས་ཀྱི་གྲས་ཡིན།ད་ལྟའི་ལྷ་ས་གྲོང་ཁྱེར་གྱི་སྐྱིད་ཆུའི་ལྷོ་ངོས་སམ་ཀུ་རུའི་ཟམ་པ་ནས་ལྷོ་ངོས་སྤྱི་ལེ་གསུམ་གྱི་མཚམས་སུ་ཆགས་པའི་གྲིབ་གྲོང་ཚོར་གནས།རབ་བྱུང་བཅུ་གསུམ་པའི་ལྕགས་ཁྱི་ལོ་སྟེ་སྤྱི་ལོ་༡༧༩༠ལོར་རྒྱལ་བ་སྐུ་ཕྲེང་བརྒྱད་པ་འཇམ་དཔལ་རྒྱ་མཚོས་ཡོངས་འཛིན་དཀའ་ཆེན་ཡེ་ཤེས་རྒྱལ་མཚན་དགུང་ལོ་བདུན་ཅུ་དོན་བདུན་སྐབས་སུ་བཞུགས་གནས་ལ་བསྐྲུན།དེ་ཡང་༡༧༨༧ལོར་མང་ཡུལ་སྐྱིད་གྲོང་དང་།གཉའ་ནང་།རོང་ཤར་བཅས་གོར་དམག་གིས་བཙན་བཟུང་བྱས་སྟབས་སྐྱིད་གྲོང་བསམ་གཏན་གླིང་གི་དགེ་འདུན་མང་པོ་དབུས་ལ་ཡུལ་གྱར་དུ་ཕེབས་པ་ཡོངས་འཛིན་མཆོག་ནས་སྐྱོང་དགོས་པས།རྒྱལ་བ་སྐུ་ཕྲེང་བརྒྱད་པ་འཇམ་དབྱངས་རྒྱ་མཚོའི་ཐུགས་བཀོད་ལྟར།གཞུང་ནས་གྲོན་དངུལ་སྲང་ཉིས་ཁྲི་ལྷག་ཙམ་དང་།ཡོངས་འཛིན་རང་ནས་དངུལ་སྲང་ཆིག་སྟོང་ལྔ་བརྒྱ་ཙམ་བཏང་སྟེ།དད་ལྡན་ཁག་གི་མཐུན་རྐྱེན་ཞུས་ཐོགསྤྱི་ལོ་༡༧༩༠ལོའི་ཟླ་༡པོའི་ཚེས་༥ཉིན་དགོན་གནས་གསར་དུ་བཞེངས་པའི་དབུ་བཙུགས་པ་དང་དུས་ཡུན་ཟླ་བ་ལྔ་ཙམ་ལས་མ་འགོར་བར་ཡོངས་སུ་འགྲུབ།ཡོངས་འཛིན་མཆོག་ནི་ཆུ་སྦྲུལ་སྤྱི་ལོ་༡༧༡༣ལོར་མང་ཡུལ་སྐྱིད་གྲོང་དུ་སྐུ་འཁྲུངས།དགུང་ལོ་ཉི་ཤུ་རྩ་ལྔའི་སྟེང་དིང་རིར་ཕེབས་ཏེ་ཕ་དམ་པ་སངས་རྒྱས་ཀྱི་གྲུབ་གནས་མཁའ་འགྲོའི་གསང་ཕུག་ཏུ་མི་ལོ་བཅུ་གཉིས་རིང་ལ་སྒྲུབ་པ་རྩེ་གཅིག་ཏུ་གཞོལ།དགུང་ལོ་དྲུག་ཅུ་རེ་གཉིས་ལ་ཕེབས་དུས་ཏྰ་ལའི་བླ་མ་སྐུ་ཕྲེང་བརྒྱད་པ་འཇམ་དཔལ་རྒྱ་མཚོའི་ཡོངས་འཛིན་མཛད།དགུང་ལོ་བརྒྱད་ཅུ་གྱ་གཅིག་ཆུ་གླང་སྤྱི་ལོ་༡༧༩༣ལོར་དགོངས་པ་རྫོགས།